Diari Oficial de la Generalitat Valenciana


Sumari del DOGV 9328, del 29-04-2022 (2022/3706)

RESOLUCIÓ de 29 d'abril de 2022, de la Conselleria de Política Territorial, Obres Públiques i Mobilitat, relativa a la gratuïtat dels serveis públics de transport de viatgers i viatgeres del TRAM de Castelló i la xarxa del TRAM d'Alacant els diumenges de maig, juny i juliol de 2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9328

Data del DOGV
:   29-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3706


Data del document
:   29-04-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * política de transports

RESOLUCIÓ de 29 d'abril de 2022, de la Conselleria de Política Territorial, Obres Públiques i Mobilitat, relativa a la gratuïtat dels serveis públics de transport de viatgers i viatgeres del TRAM de Castelló i la xarxa del TRAM d'Alacant els diumenges de maig, juny i juliol de 2022. [2022/3706]  
L'Estatut d'Autonomia de la Comunitat Valenciana aprovat per Llei orgànica 5/1982, d'1 de juliol (modificada per la LO 1/2006, de 10 d'abril) atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
A més, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encomana a l'administració la fixació de tarifes màximes aplicades als títols de transport propis dels operadors de serveis públics de la seua competència.  
  
Les tarifes actuals es van establir en l'Ordre 9/2021, de 16 de novembre, de la Conselleria de Política Territorial, Obres Públiques i Mobilitat, per la qual es crea el títol de transport per a les víctimes de violència sobre la dona i s'aproven les tarifes màximes dels títols de transport del sistema TAM i del TRAM a Alacant, i el transport metropolità de la Plana a Castelló.  
L'actual situació d'emergència energètica, encariment de productes i desproveïment d'algunes matèries primeres bàsiques a tota Europa, agreujada per la invasió d'Ucraïna, està comportant greus dificultats econòmiques i logístiques per a les famílies i els sectors productius valencians. Aquestes circumstàncies obliguen a donar una resposta integral de les institucions de la Unió Europea, d'Espanya i de la Comunitat Valenciana.  
En aquest sentit, amb la finalitat d'incentivar el transport públic i ajudar a pal·liar l'efecte de la inflació en les famílies valencianes, s'ha considerat convenient que el servei públic de transport de viatgers i viatgeres del TRAM de Castelló i de la xarxa del TRAM d'Alacant de Ferrocarrils de la Generalitat Valenciana (FGV) siguen gratuïts els diumenges dels mesos de maig, juny i juliol de 2022.  
Per això, en virtut del que es disposa en l'article 28 ll) de la Llei 5/1983, de 30 de desembre, del Consell, en relació amb l'article 39 de la Llei 6/2011, d'1 d'abril, de mobilitat de la Comunitat Valenciana, i a proposta de la Direcció General d'Obres Públiques, Transport i Mobilitat Sostenible i del Consell d'Administració de Ferrocarrils de la Generalitat Valenciana referent a la xarxa del TRAM d'Alacant, resolc:  
  
  
Primer. Gratuïtat temporal de serveis de transport públic  
Disposar la gratuïtat temporal dels serveis públics de transport de viatgers i viatgeres del TRAM de Castelló i de la xarxa del TRAM d'Alacant, els diumenges des de l'1 de maig fins al 31 de juliol de 2022, tots dos inclosos, en els horaris habituals entre les 06.00 hores fins a les 23.59.  
  
Segon. Habilitació  
1. Es faculta la directora general d'Obres Públiques, Transport i Mobilitat Sostenible per a la realització de quantes accions resulten necessàries per a l'aplicació i execució d'aquesta resolució en el TRAM de Castelló.  
2. Es faculta la directora gerent de Ferrocarrils de la Generalitat Valenciana per a la realització de quantes accions resulten necessàries per a l'aplicació i execució d'aquesta resolució en la xarxa del TRAM d'Alacant.  
  
Tercer. Efectes  
Aquesta resolució tindrà efecte des del dia de la signatura.  
  
Contra aquesta resolució, que posa fi a la via administrativa es podrà, potestativament, interposar recurs de reposició en el termini d'un mes comptat des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 29 d'abril de 2022.- El conseller de Política Territorial, Obres Públiques i Mobilitat: Arcadi España García.